Návrh

na ocenenie športovcov za výsledky v roku 2006
___________________________________________________________________________

	Ocenenie najúspešnejších športových reprezentantov SR, spolu s  ich prijatím predsedom vlády SR sa koná každý rok od vzniku Slovenskej republiky. Stalo sa už tradičným stretnutím najvyšších predstaviteľov vlády SR s úspešnými športovcami.
Dosiahnutými výsledkami vo svetovom i európskom meradle pravidelne potvrdzujú dominantné postavenie v olympijských športoch najmä tie, ktoré sú spojené s vodou – kanoistika na divokej vode a rýchlostná kanoistika. Vysokú výkonnosť na medzinárodnom poli preukázala opätovne aj športová streľba a vo veľmi silnej svetovej a európskej konkurencii sa dokázali presadiť aj jednotlivci v atletike, biatlone a plávaní. V neolympijských športoch patrili medzi najúspešnejších najmä športovci v karate, kulturistike, fitnes a pretláčaní rukou. Výbornými výsledkami sa prezentovali aj športovci v orientačnej cyklistike, kickboxe a v ďalších netradičných športoch. Nemožno zabudnúť ani na športovcov so zdravotným postihnutím, medzi ktorými dosiahli najlepšie výsledky športovci s telesným postihnutím.
Športovci, ktorých navrhujeme oceniť za výsledky dosiahnuté v roku 2006, získali spolu 17 titulov majstrov sveta, 9 titulov majstrov Európy, 8 titulov juniorských majstrov sveta, 3 tituly majstrov Európy v kategórii do 23 rokov, 1 titul juniorského majstra Európy a 2 tituly akademických majstrov sveta. Celkovo navrhujeme oceniť 84 športovcov, z ktorých by sa malo na samotnom prijatí zúčastniť 45 športovcov a 22 hostí.
V roku 2006 sa uskutočnili XX. zimné olympijské hry a IX. zimné paralympijské hry v Turíne. Za výsledky dosiahnuté na uvedených hrách boli športovci ocenení predsedom vlády SR hneď po ich skončení, a preto už nie sú zaradení v predkladanom návrhu na ocenenie. 
Zároveň je potrebné upozorniť na skutočnosť, že počet medailových umiestnení slovenských športových reprezentantov na vrcholných medzinárodných podujatiach je oveľa vyšší, ako je uvedené vo finančnom ocenení športových výkonov reprezentantov SR dosiahnutých v roku 2006 (príloha č. 2). V niektorých športoch a športových disciplínach je menšia medzinárodná konkurencia, a preto niektorí medailisti nesplnili prijaté kritériá na finančné ocenenie.
Pri tejto príležitosti si dovoľujeme informovať vládu SR o skutočnosti, že najmä v olympijských športoch sa stále viac prejavuje pokles v dosahovaní medailových umiestnení na významných svetových a európskych podujatiach v juniorských kategóriách. Tento stav sa môže negatívne prejaviť v súťažiach už na OH 2008 v Pekingu a následne na ZOH 2010 vo Vancouveri. Podmienky, ktoré sú v súčasnosti vytvorené pre šport detí a mládeže, nedávajú predpoklad na to, aby sa šport na Slovensku ďalej rozvíjal. Súčasný stav naznačuje, že pre ďalšie generácie športovcov sa môžu terajšie výsledky stať na mnoho rokov nedosiahnuteľnými.
Na prijatie predsedom vlády SR a ministrom školstva SR boli športovci vybraní tak, aby boli prezentované rôzne športy, v ktorých reprezentanti SR získali pre Slovenskú republiku cenné úspechy. V športoch, kde boli úspešní viacerí športovci, boli vybraní tí najúspešnejší. Ďalej sa na prijatí zúčastnia aj niektorí tréneri najúspešnejších športovcov, pre ktorých to bude ocenenie morálneho charakteru za vykonanú prácu.
Medzi navrhovanými hosťami na prijatie je predseda Národnej rady Slovenskej republiky, ďalší členovia vlády SR - minister obrany SR a minister vnútra SR, ktorí vo svojich rezortoch plnia úlohy spojené so športovou reprezentáciou SR, zástupcovia rezortných stredísk prípravy športovej reprezentácie, predseda Slovenského olympijského výboru, predseda Slovenského paralympijského výboru a tiež zástupcovia najúspešnejších športových zväzov olympijských športov v roku 2006. 
Finančné ocenenie športovcov je navrhnuté v celkovej výške 4 850 000 Sk. Odmeny športovcom budú poskytnuté z prostriedkov štátneho rozpočtu prostredníctvom kapitoly Ministerstva školstva SR. 
Ocenenie športovcov je navrhnuté podľa kritérií pre finančné ocenenie športových výkonov reprezentantov SR z prostriedkov štátneho rozpočtu, ktoré dňa 29. 9. 2005 schválila Komisia športovej reprezentácie SR a medzinárodnej spolupráce pri Ministerstve školstva SR, zložená zo zástupcov Ministerstva školstva SR, Ministerstva obrany SR, Ministerstva vnútra SR a športových občianskych združení. Tieto kritériá objektívne zohľadňujú dosiahnuté športové výkony a sú doplnené o oceňovanie úspešných akademických reprezentantov zo svetových univerziád a akademických majstrovstiev sveta. Kritériá pre oceňovanie akademických reprezentantov boli schválené Výkonným výborom Slovenskej asociácie univerzitného športu.